b'\n_START_ARTICLE_\nPiketinio pamat\xc4\x97lis\n_START_PARAGRAPH_\nPiketinio pamat\xc4\x97lis (angl. Picatinny rail, kitaip dar MIL-STD-1913 rail, STANAG 2324 rail, Tactical Rail)\xc2\xa0\xe2\x80\x93 laikiklis ant kai kuri\xc5\xb3 \xc5\xa1auli\xc5\xb3 ginkl\xc5\xb3, naudojamas kaip standartinis pamat\xc4\x97lis, prie kurio tvirtinami papildomi ginklo \xc4\xaftaisai (taikikliai, \xc5\xa1viestuv\xc4\x97liai, rankenos ir pan.). Pana\xc5\xa1us \xc4\xaftaisas yra Vyverio pamat\xc4\x97lis (angl. Weaver rail mount)._NEWLINE_Pamat\xc4\x97lis paplit\xc4\x99s NATO \xc5\xa1alyse pagal sutarim\xc4\x85 naudoti standart\xc4\x85 STANAG 2324. Naujausias Rusijos automatas AK-12 irgi turi \xc5\xa1iuos pamat\xc4\x97lius.\n_START_SECTION_\nIstorija\n_START_PARAGRAPH_\nPiketinio arsenalas atliko pamat\xc4\x97lio bandymus ir suk\xc5\xabr\xc4\x97 karin\xc4\xaf pamat\xc4\x97lio standart\xc4\x85. 1995\xc2\xa0m. vasario 3 d. patvirtintas standartas vadinasi Mil-STD-1913._NEWLINE_Kuriant M16A2E4 \xc5\xa1autuv\xc4\x85 ir M4E2 karabin\xc4\x85 j\xc5\xb3 vir\xc5\xa1utin\xc4\x97s uokso dalys buvo modifikuotos\xc2\xa0\xe2\x80\x93 rank\xc5\xb3 saugus pakeit\xc4\x97 pamat\xc4\x97liai._NEWLINE_Pat\xc4\xaf pamat\xc4\x97l\xc4\xaf 9-ojo de\xc5\xa1imtme\xc4\x8dio prad\xc5\xbeioje suk\xc5\xabr\xc4\x97 kompanija A.R.M.S.\n_START_SECTION_\nNaudojimas\n_START_PARAGRAPH_\nPrad\xc5\xbeioje pamat\xc4\x97lis buvo sukurtas optiniams taikikliams tvirtinti. O netrukus pamat\xc4\x97lius \xc4\x97m\xc4\x97 naudoti ir kitiems ginkl\xc5\xb3 priedams tvirtinti\xc2\xa0\xe2\x80\x93 taktiniams \xc5\xa1viestuv\xc4\x97liams, lazeriniams, naktiniams ir veidrodiniams taikikliams, rankenoms, kojel\xc4\x97ms, net durtuvams. Kadangi pamat\xc4\x97liai prad\xc5\xbeioje buvo skirti optiniams taikikliams, tod\xc4\x97l juos d\xc4\x97davo tik didelio kalibro \xc5\xa1autuv\xc5\xb3 uoks\xc5\xb3 vir\xc5\xa1aus. Ple\xc4\x8diantis pamat\xc4\x97li\xc5\xb3 naudojimui juos \xc4\x97m\xc4\x97 \xc4\xaftaisyti ir kitur (pvz., priekin\xc4\x97s apsodo dalies apa\xc4\x8dioje, po pistolet\xc5\xb3 vamzd\xc5\xbeiais).\n_START_SECTION_\nApra\xc5\xa1as\n_START_PARAGRAPH_\nPamat\xc4\x97l\xc4\xaf sudaro metalinis strypelis su i\xc5\xa1ilgin\xc4\x97mis \xc5\xa1onin\xc4\x97mis i\xc5\xa1dro\xc5\xbeomis, d\xc4\x97l ko skerspj\xc5\xabvyje jis yra T pavidalo. Tvirtinama dalis u\xc5\xbemaunama nuo vieno ar kito strypelio galo ir tvirtinama var\xc5\xbetais ar svirtel\xc4\x97mis. Tvirtinti padeda vir\xc5\xa1utiniame strypelio pavir\xc5\xa1iuje esan\xc4\x8dios sta\xc4\x8diakamp\xc4\x97s i\xc5\xa1pjovos.\n_START_SECTION_\nTechnin\xc4\x97 specifikacija\n_START_PARAGRAPH_\nPamat\xc4\x97li\xc5\xb3 vir\xc5\xa1utini\xc5\xb3 i\xc5\xa1pjov\xc5\xb3 plotis yra 5,23\xc2\xa0mm. Atstumas tarp i\xc5\xa1pjov\xc5\xb3 centr\xc5\xb3 yra 10,01\xc2\xa0mm, o i\xc5\xa1pjov\xc5\xb3 gylis yra 3\xc2\xa0mm. Vienintelis skirtumas tarp Piketinio pamat\xc4\x97lio ir Vyverio pamat\xc4\x97lio yra i\xc5\xa1pjov\xc5\xb3 matmenys, be to, Piketinio pamat\xc4\x97lis yra standartizuotas. Vyverio pamat\xc4\x97lio i\xc5\xa1pjov\xc5\xb3 plotis yra 4,57\xc2\xa0mm, o atstumai tarp i\xc5\xa1pjov\xc5\xb3 centr\xc5\xb3 gali b\xc5\xabti nevienodi. Kai kurie \xc5\xa1auli\xc5\xb3 ginkl\xc5\xb3 priedai pritaikyti tiek Vyverio, tiek Piketinio pamat\xc4\x97liams, ta\xc4\x8diau daugelis Piketinio standarto pried\xc5\xb3 netiks Vyverio pamat\xc4\x97liams. \xc5\xa0iuo metu daugelis \xc5\xa1auli\xc5\xb3 ginkl\xc5\xb3 pamat\xc4\x97li\xc5\xb3 yra Piketinio standarto.'